
Julie Kagawa

DE UDØDELIGES

SULT

Oversatt av Jarle Tollefsrud


Til Natashya,

for at du oppmuntrer meg til å ha et kritisk blikk

på det jeg skriver.

Og til Nick, for alt annet.


DEL I

JEGER


KAPITTEL 1

Jeg kjente lukten av blod med det samme jeg kom inn i lokalet.

Et vindkast slo mot meg idet jeg skjøv opp døren. Snøen virvlet rundt den svarte frakken min og klistret seg til håret og klærne. Rommet innenfor var lite og skittent, og møblert med noen falleferdige bord og stoler. Varmetønnene i hjørnene sendte ut røyk som ble liggende som et teppe oppunder taket. Den eldgamle viften snurret langsomt rundt, men siden halvparten av viftebladene var ødelagt eller manglet, hadde den liten virkning på den kvelende tette luften.

Da jeg trådte over dørstokken, ble alles øyne vendt mot meg. Harde, farlige, ødelagte ansikter betraktet meg vaktsomt mens jeg passerte bordene deres, som ville hunder som har fått teften av blod. Jeg overså dem og fortsatte videre over de knirkende gulvplankene. Det knaste i glasskår under støvlene mine, og jeg kjente spikre som stakk opp av gulvet flere steder. Det var ikke nødvendig å trekke pusten for å vite at det stinket alkohol, svette og møkkete mennesker her inne.

Og blod. Lukten satt i veggene og gulvet og hadde trukket seg inn i de råtne bordplatene. De mørke flekkene var godt synlige på treverket. Det flommet gjennom årene til alle menneskene i rommet, varmt og berusende. Mens jeg nærmet meg disken, hørte jeg at flere hjerter begynte å slå raskere, og jeg merket hvordan lyst og begjær våknet til live rundt meg. Samtidig merket jeg også et snev av frykt og uro. Det var i det minste noen her som var edru nok til å gjette sannheten.

Bak disken sto en grånende kjempe av en mann. Et arr snodde seg oppover halsen hans, fortsatte helt opp til den venstre munnviken og strammet munnen hans til en permanent misfornøyd grimase. Han sendte meg et uttrykksløst blikk mens jeg satte meg på en av de råtne barkrakkene og hvilte armene på den oppskrapede disken. Blikket hans gled raskt bort på sverdet som jeg hadde festet på ryggen. Det rykket lett i det ene øyelokket hans.

– Jeg er redd jeg ikke har den typen drink du er ute etter, sa han lavt. Samtidig forsvant hånden hans innunder bardisken. Jeg visste at den ikke ville være tom når den dukket frem igjen. En pistol, antagelig, eller kanskje en baseballkølle. – I hvert fall ikke på fat.

Jeg smilte uten å se opp. – Du vet hva jeg er.

– Det var ikke så vanskelig å skjønne det. En pen jente som kommer inn på et sted som dette, har enten et ønske om å dø eller er allerede død. Han utstøtte et lavt snøft mens han sendte de andre gjestene et mørkt blikk. Jeg kjente fremdeles øynene deres i ryggen. – Jeg vet hva du vil, og jeg har ikke tenkt å hindre deg. Det er ingen som kommer til å savne disse idiotene. Ta det du vil, men ikke raser baren min. Er det greit?

– Jeg har faktisk bare kommet fordi jeg ser etter noen, sa jeg. Jeg visste at jeg ikke hadde lang tid på meg. Bak meg hadde hundene allerede begynt å røre på seg. – En som meg. Skallet. Høy. Ansiktet fullt av fæle arr. Jeg så omsider opp og møtte det uttrykksløse blikket hans. – Har det vært noen innom her som passer til den beskrivelsen?

Det rykket i kjevemusklene hans. Under den møkkete skjorta begynte hjertet hans å slå raskere, og svetten begynte å piple frem i pannen hans. Et lite øyeblikk så det ut til at han vurderte om han skulle trekke frem pistolen eller hva det nå var han hadde under disken. Jeg fortsatte å se på ham med et nøytralt, ufarlig uttrykk i ansiktet mens jeg holdt hendene på bardisken mellom oss.

– Du har sett ham, sa jeg prøvende. Mannen skuttet seg litt og så igjen på meg med det samme tomme blikket.

– Nei. Det hørtes ut som om han måtte hale svaret frem fra et sted dypt der inne. – Jeg har ikke sett ham. Men … Han kikket bort på mennene bak meg, som om han ville vurdere hvor lang tid vi hadde på oss. – For omtrent en måned siden dukket det opp en fremmed her. Ingen så ham komme, ingen så ham gå. Vi fant imidlertid det han etterlot seg.

– Etterlot?

– Rickson og guttene hans. Hjemme hos dem. Fra den ene enden av huset til den andre. De sa at likene var så oppstykket og spredt utover at de ikke klarte å finne alle delene.

Jeg bet meg i leppen. – Så noen hvem som gjorde det?

– Dama til Rickson. Hun overlevde. Inntil hun blåste ut hjernen på seg selv tre dager senere. Hun sa i hvert fall at drapsmannen var høy og blek og hadde et ansikt som var så misformet av arr at han lignet på djevelen selv.

– Var han sammen med noen?

Bartenderen rynket pannen et øyeblikk før han ristet på hodet. – Nei, hun sa at han var alene. Han hadde med seg en stor svart sekk som minnet om en likpose. Stort mer klarte vi ikke å få ut av henne. Hun snakket ikke spesielt klart og sammenhengende, om du skjønner.

Jeg nikket og rettet meg opp. Ordet likpose fikk det til å gå kaldt nedover ryggen på meg. Jeg halte i hvert fall innpå. – Takk skal du ha, mumlet jeg mens jeg akte meg ned av krakken. – Jeg går nå.

I det samme kjente jeg en hånd på skulderen min.

– Å nei, du skal nok ikke gå ennå, vesla, sa en stemme lavt inn i øret mitt. Jeg kjente den varme stanken fra munnen hans. En stor hånd grep meg om håndleddet, hardt nok til at jeg ville få blåmerker. Hvis jeg da fremdeles kunne få blåmerker. – Det er altfor kaldt ute. Bli med bort og hjelp oss med å holde varmen.

Jeg trakk så vidt på smilebåndet. Endelig. Han hadde sannelig tatt seg god tid.

Jeg kikket bort på bartenderen. Han møtte blikket mitt, før han snudde seg demonstrativt og forsvant inn på bakrommet. Mannen ved siden av meg så ikke ut til å legge merke til ham. Han førte armen ned langs ryggen, la den rundt livet på meg og forsøkte å dra meg med. Da jeg ikke rikket meg en tomme, rynket han pannen. Han var åpenbart altfor full til å skjønne hva som foregikk.

Jeg ventet til døren hadde lukket seg bak bartenderen. Så snudde jeg meg mot mannen som antastet meg. Han flirte bredt. Alkoholstanken slo imot meg. – Sånn ja, vesla. Du vil vel ha en liten smakebit av dette her?

Bak oss hadde noen av de andre gjestene begynt å reise seg. Enten ville de ha sin del av moroa, eller de trodde at de kunne overmanne meg om de samarbeidet. De andre skottet opp fra ølkrusene sine, tydelig nervøse. Jeg kunne lukte frykten deres.

– Kom igjen, lille tispe, sa mannen ved siden av meg og tok tak i den andre armen min. Ansiktet hans viste en blanding av iver og ondskap. – La oss komme i gang. Jeg kan holde på hele natten.

– Er det sant? sa jeg rolig og smilte til ham.

Så kastet jeg meg over ham med et brøl og lot huggtennene synke inn i halsen hans.

Innen bartenderen kom tilbake, var jeg allerede borte. Han ville finne likene av dem som hadde vært dumme nok til å ta opp kampen, der de hadde falt. Noen av dem var revet i filler, men de fleste levde fremdeles. Jeg hadde fått det jeg kom for. Sulten hadde blitt stillet, og det var bedre at det skjedde her, i denne avkroken befolket av kjeltringer og drapsmenn, enn noe annet sted. Heller denne typen menn enn en uskyldig familie eller et gammelt ektepar som krøp sammen for å holde varmen i ruinene av en avsidesliggende hytte. Jeg var et monster som drepte mennesker, det var ikke til å komme unna, men jeg kunne i det minste velge hva slags folk jeg skulle ta livet av.

Da jeg kom ut, hadde det begynt å snø igjen. De store flakene klistret seg fast til øyevippene og kinnene mine og landet i det rette, svarte håret mitt, men jeg kjente dem ikke. Den skarpe kulden bet ikke på en som allerede var død.

Jeg ristet sverdet mitt slik at det etterlot seg en rød stripe på bakken, og stakk det inn i hylsteret på ryggen igjen. Det knaste i den frosne gjørma under støvlene mine da jeg begynte å gå. Det kom ikke en lyd fra trehyttene og bølgeblikkskurene rundt meg, men mørk røyk sivet ut fra pipene og sprekker i vinduene. Det var ingen mennesker ute i natt. Alle satt sammenkrøpet rundt varmetønnene og flaskene sine, i håp om at bålene og alkoholen skulle holde kulden på avstand. Ingen så den ensomme tenåringsjenta i den lange, svarte frakken som gikk bortover den smale veien mellom skurene. I likhet med den andre fremmede som hadde besøkt byen, hadde jeg tatt det jeg trengte og forsvunnet inn i natten igjen. Og etterlatt meg et blodbad.

Omtrent hundre meter lenger fremme dukket det opp en vegg av bølgeblikk og piggtråd. Den mørke, ujevne veggen var full av hull som hadde blitt tettet igjen gjentatte ganger, før de omsider hadde blitt glemt. Den utgjorde ikke noen spesielt imponerende beskyttelse mot de vesenene som lurte på den andre siden. Hvis ingenting forandret seg, ville denne lille utposten snart forsvinne fra jordens overflate.

Men det var ikke mitt problem.

Jeg hoppet opp på taket av et av skurene som sto inntil veggen, hoppet over den og landet mykt på den andre siden. Jeg rettet meg opp og kikket nedover den steinete skråningen mot veien som hadde ført meg hit. Den var helt dekket av snø nå. Selv fotavtrykkene mine der jeg hadde kommet gående fra øst, hadde forsvunnet under det hvite teppet.

Han var her, tenkte jeg mens vinden pisket meg i ansiktet og dro i håret og frakken min. For mindre enn en måned siden. Jeg nærmer meg. Jeg haler innpå ham.

Det var omtrent seks meter ned til veien. Frakken blafret i vinden bak meg da jeg hoppet. Jeg stønnet da kroppen min traff bakken ved veikanten. Det knaste under støvlene mine da jeg gikk ut på den ujevne grusveien og fortsatte bort til stedet der veien delte seg. I den ene retningen gikk den i en bue rundt den lille bosetningen før den fortsatte sørover, i den andre gikk den mot øst, der solen snart ville stå opp.

Jeg så meg først til den ene siden, så til den andre og ventet. Og så, akkurat som ved forrige veiskille, slo det til igjen. Den svake dragningen som fortalte meg at jeg skulle fortsette mot nordøst. Det var noe mer enn bare en magefølelse. Selv om jeg ikke helt kunne forklare det, visste jeg hvilken vei som ville føre meg til min skaper. Blod kaller på blod. De drepte menneskene jeg hadde hørt om underveis, som den uheldige familien i bosetningen bak meg, bekreftet bare at jeg hadde rett. Han beveget seg raskt, men jeg halte innpå, sakte, men sikkert. Han kunne ikke gjemme seg for meg i all evighet.

Jeg er på vei, Kanin.

Det var et par timer til soloppgang. Jeg burde kunne komme et godt stykke innen den tid, så jeg la i vei igjen, mot et ukjent mål. Det var som å jage etter en skygge.

Og jeg visste at tiden var i ferd med å løpe fra oss.

*

Mens jeg vandret gjennom natten, pisket den iskalde vinden mot ansiktet mitt, ute av stand til å kjøle ned den allerede kalde huden. Veien foran meg var øde og tom. Det var ingenting som rørte seg i mørket. Jeg passerte ruinene av gamle nabolag, tomme og gjengrodde gater, bygninger som sank sammen under vekten av snøen og alderen. Etter at en pest hadde utryddet det meste av menneskeheten, og de smittede kort tid etter hadde spredd seg utover landet, hadde de fleste byene blitt redusert til tomme skall. Innimellom hadde jeg snublet over spredte bosetninger, der mennesker fremdeles levde i frihet, til tross for den konstante trusselen både fra de smittede og deres egen rase. Størsteparten av befolkningen bodde imidlertid i vampyrbyene, store områder omgitt av murer, der vampyrherskerne tilbød dem mat og «trygghet» i bytte mot blod og frihet. Menneskene i vampyrbyene var egentlig ikke stort annet enn kveg, men det var prisen de måtte betale for å bli beskyttet. Det var i hvert fall det de ville at du skulle tro. Det fantes monstre på begge sider av murene, men de smittede la i hvert fall ikke skjul på at de ønsket å spise deg. I en vampyrby levde du på lånt tid, inntil morderne som smilte og klappet deg på hodet til slutt viste sitt sanne jeg.

Dette visste jeg alt om. Jeg ble født i en slik by.

Jeg fulgte veien som snodde seg gjennom hvite skoger som hadde vokst opp rundt byer og forsteder. Etter hvert begynte himmelen å bli askegrå, og samtidig begynte trøttheten å overmanne meg. Jeg forlot veien og fant et forfallent gårdshus som holdt på å drukne i ugress og kratt. Tornete greiner vokste opp gjennom verandaen og snodde seg rundt vegger og tak. Huset så likevel ut til å være intakt. Jeg snek meg opp trappen, sparket opp døren og stakk hodet inn.

Små pelskledde skapninger pilte av gårde og forsvant inn i skyggene. Snøen som hadde fulgt etter meg inn, virvlet bortover gulvet. Jeg lot blikket gli over de enkle møblene som var dekket av støv og spindelvev. Alt virket så merkelig uforstyrret.

Ved veggen nærmest meg sto det en gammel gul sofa. Den ene siden var blitt gnaget i stykker, og den skitne stoppen tøt utover gulvet. Synet fremkalte minner fra en annen tid, et hus som dette, tomt og forlatt.

I et kort øyeblikk så jeg ham der, lent tilbake mot putene, med albuene på knærne, mens det lyse håret skinte i mørket. Jeg husket de varme hendene hans mot huden min, de gjennomborende blå øynene som så på meg og forsøkte å forstå meg, husket hvordan det strammet seg i brystet da jeg måtte snu meg og gå fra ham.

Med en grimase sank jeg sammen på sofaen mens jeg dro hånden over øynene for å løse opp både minnene og de siste restene av frost på øyevippene mine. Jeg kunne ikke tenke på ham nå. Han var i Eden sammen med de andre. Han var trygg. Det var derimot ikke Kanin.

Jeg lente meg tilbake og hvilte hodet mot sofaryggen. Kanin. Skaperen min, vampyren som hadde gjort meg til en vampyr, som hadde reddet livet mitt og lært meg alt jeg visste. Det var ham jeg måtte fokusere på nå.

Bare tanken på Kanin var nok til å få frem rynkene i pannen min. Jeg hadde denne vampyren å takke for at jeg fremdeles var i live, og det var en gjeld jeg aktet å betale tilbake, selv om jeg aldri ville bli i stand til å forstå ham. Kanin hadde fra første stund vært en gåte for meg. Den kvelden da jeg ble angrepet av de smittede utenfor bymuren og var i ferd med å dø, hadde en fremmed dukket opp fra ingenting og tilbudt seg å hjelpe meg. Han ga meg et valg. Jeg kunne dø … eller bli et monster.

Jeg valgte selvfølgelig å fortsette å leve. Kanin dro imidlertid ikke sin vei da valget var tatt. Han ble hos meg og lærte meg hva det innebærer å være en vampyr. Han ville forsikre seg om at jeg visste nøyaktig hva det var jeg hadde valgt. Jeg ville neppe ha overlevd de første ukene uten ham.

Kanin hadde imidlertid sine egne hemmeligheter, og en natt dukket den mørkeste av dem opp i form av Sarren, en forskrudd vampyr ute etter hevn. Sarren var smart, livsfarlig og helt sinnssyk. Han hadde funnet frem til det bortgjemte laboratoriet vi brukte som skjulested, og vi ble nødt til å flykte. I kaoset som fulgte, kom Kanin og jeg bort fra hverandre, og min læremester forsvant inn i det ukjente, like mystisk som da han dukket opp den første gangen. Jeg hadde ikke sett ham siden.

Men så begynte drømmene å komme.

Det knirket i sofaen da jeg reiste meg. Jeg gikk bort til rommet i enden av gangen. Det luktet innestengt. Rommet hadde åpenbart vært et soverom, og den brede sengen i hjørnet sto langt nok unna vinduet til at solen ikke ville nå den om den kom krypende inn gjennom vinduet.

For å være på den sikre siden hengte jeg likevel et morkent pledd over vinduet, slik at rommet ble liggende i halvmørke. Utenfor snødde det fremdeles, de små flakene virvlet ned fra den mørke himmelen, men jeg ville ikke ta noen sjanser i tilfelle det skulle klarne opp. Jeg la meg på ryggen på sengen, med sverdet ved siden av meg, og stirret opp i taket mens jeg ventet på at søvnen skulle ta over.

Vampyrer drømmer ikke. Teknisk sett er vi jo døde, og drømmene våre er svarte og uten dybde, som hos et lik. Mine «drømmer» handlet om at Kanin var i vanskeligheter. Jeg kunne se verden gjennom hans øyne og kunne føle det han følte. Når vi opplever store vanskeligheter, smerte eller sterke følelser, kaller blod på blod, og jeg kan kjenne hva min skaper føler. Lidelse. Sarren har funnet ham. Og han tar hevn.

Øynene mine ble til smale sprekker da jeg tenkte på den siste visjonen jeg hadde hatt.

Jeg har skreket så jeg er sår i halsen.

I går kveld la han ikke bånd på seg. Han har lekt med meg tidligere, bare for å gi meg en antydning om hvilken syk ondskap han er i besittelse av. I går kveld kom den virkelige demonen til syne. Han ville snakke, ville ha meg til å snakke, men jeg aktet ikke å føye ham. Derfor fikk han meg til å skrike i stedet. På et tidspunkt så jeg ned på kroppen min, som hang ned fra taket som et flådd kjøttstykke, og lurte på hvordan jeg fremdeles kunne være i live. Jeg har aldri før hatt et så sterkt ønske om å få dø. Helvete kan umulig være like ille som dette. Det at Sarren holder meg i live når jeg gjør mitt beste for å dø, vitner om hvor dyktig han er. Eller kanskje det forteller mest om hvor gal han er.

I kveld er han imidlertid underlig passiv. Jeg våknet, slik jeg hadde gjort utallige kvelder før, og oppdaget at jeg hang fra taket etter håndleddene. Jeg forberedte meg mentalt på den lidelsen som ville komme. Sulten er som et levende vesen, den oppsluker meg fullstendig og er lidelse nok i seg selv. I det siste har jeg begynt å se blod overalt, det pipler ut fra taket, siver inn under dørsprekken. Redningen er uansett alltid utenfor rekkevidde.

– Det nytter ikke.

Den lave stemmen hans snor seg mot meg gjennom mørket. Sarren står bare noen meter unna og ser på meg med et tomt uttrykk i ansiktet som er dekket av et nettverk av arr. I går kveld hadde han en feberhet glød i øynene mens han skrek og brølte til meg og krevde at jeg skulle snakke, svare på spørsmålet hans. I kveld gjør det døde og tomme ansiktsuttrykket meg reddere enn noen gang før.

– Det nytter ikke, hvisker han igjen og rister på hodet. – Du er her, jeg kan røre ved deg med fingrene, men likevel føler jeg ingenting. Han glir forover og rører ved halsen min med de lange, knoklete fingrene mens han ser granskende på meg. Jeg har ikke styrke nok til å rive meg vekk fra ham. – Du skriker, det er som en praktfull sang. Jeg så for meg hvordan det ville være å høre deg synge i årevis. Blodet ditt, kjøttet ditt, knoklene dine – jeg så for meg alt sammen. Hvordan det ville være å knuse kroppen din. Smake på den. Han lar fingeren gli nedover halsen min. – Du var min, jeg kunne knuse deg, rive deg fra hverandre, slik at jeg kunne se den råtne sjelen som skjuler seg under dette skallet av kjøtt og blod. Det skulle bli et praktfullt rekviem. Han tar et skritt tilbake og ser nesten litt fortvilet ut. – Men jeg ser ingenting. Og jeg føler … ingenting. Hvorfor? Han spinner brått rundt og forsvinner bort til bordet der et titalls blanke redskaper glitrer i mørket. – Er det noe jeg gjør galt? mumler han mens han stryker over redskapene med fingertuppen. – Skal han ikke måtte betale for det han har gjort?

Jeg lukker øynene. Det han har gjort. Sarren har rett til å hate meg. Det jeg har gjort mot ham, det jeg er ansvarlig for – jeg har fortjent all lidelsen han utsetter meg for. Men det kommer uansett ikke til å forandre noe. Det vil ikke sette en stopper for det jeg har forårsaket.

Som om han har lest tankene mine, snur Sarren seg igjen. Gløden er tilbake i blikket hans. Det brenner med en sviende intensitet og avslører galskapen og den skarpe intelligensen som ligger bak. For første gang kjenner jeg at frykten begynner å trenge seg gjennom smerten og lidelsen.

– Nei, hvisker han langsomt og litt forbløffet, som om alt plutselig står klart for ham. – Nei, jeg skjønner det nå. Jeg skjønner hva jeg må gjøre. Det er ikke fra deg ødeleggelsen stammer. Du var bare budbringeren. Hele vår verden er gjennomsyret av råttenskap, forfall og skitt. Men vi skal reparere den, gamle venn. Ja, vi skal reparere den. Sammen.

Hånden hans glir over bordplaten, helt bort til kanten, og plukker opp gjenstanden som ligger der. Den skinner ikke slik som de andre gjenstandene, som er i blankpusset metall. Dette er en lang tregjenstand med en tupp som er spikket til en grov spiss.

Jeg grøsser, og alle instinktene mine forteller at jeg må vekk, må trekke meg vekk fra det skarpe, spisse treverket. Men jeg kan ikke røre meg, og Sarren nærmer seg langsomt mens han holder staken foran seg som et kors. Han smiler igjen nå, et demonisk flir som sprer seg over hele det herjede ansiktet hans og avslører de blanke huggtennene.

– Jeg kan ikke drepe deg ennå, sier han mens han rører ved brystet mitt med spissen på staken, rett over hjertet mitt. – Nei, ikke ennå. Det ville ha ødelagt avslutningen, og jeg har en særdeles praktfull sang i tankene. Og du … du skal være instrumentet som jeg komponerer denne symfonien på. Han tar et skritt forover og presser spissen på staken inn i brystet mitt. Han vrir den langsomt rundt mens den synker ned i huden min. Jeg kaster hodet bakover og presser kjeven sammen for å holde skriket tilbake mens Sarren fortsetter å snakke. – Nei, gamle venn. Døden er fremdeles en altfor god løsning for deg. Vi skal bare la deg sove en stund. Staken fortsetter å gli inn i kroppen min. Den skjærer gjennom musklene og skraper borti brystbeinet mens den nærmer seg hjertet mitt. Treverket blir til en glødende stripe av ild som brenner meg innenfra. Det rykker voldsomt i kroppen min idet den begynner å stenge ned. Mørket kryper inn i synsfeltet mens søvnen trekker meg nedover i et siste forsøk på å redde meg. Sarren smiler.

– Sov nå, gamle venn, hvisker han. Det arrete ansiktet hans forsvinner langsomt foran øynene på meg idet mørket senker seg. – Men ikke lenge. Jeg har planlagt noe helt spesielt for deg. Han ler, og den tomme lyden følger meg ned i det svarte mørket. – Det er noe du ikke vil gå glipp av.

Der sluttet visjonen, og etter det hadde jeg ikke hatt flere drømmer.

Jeg skiftet stilling og trakk sverdet tettere inn mot brystet mens jeg tenkte. Jeg hadde klart å lete meg frem til et sted der Sarren hadde vært. Det var en ruin av et hus i en tom forstad, og en lang trapp hadde ført ned til kjelleren. Lukten av Kanins blod hadde truffet meg som et knyttneveslag idet jeg åpnet døren. Det hadde vært overalt – på veggene, på kjettingene som hang fra taket, på redskapene som lå utover bordet. Den mørke flekken som spredte seg utover gulvet under kjettingene, fikk det til å velte seg i magen min. Det virket usannsynlig at Kanin kunne ha overlevd, at noen kunne ha overlevd i dette makabre fangehullet. Jeg måtte likevel tro på at han fremdeles levde, og at Sarren ikke var ferdig med ham riktig ennå.

Da jeg fortsatte undersøkelsene mine og fant flere stivnede, råtnende menneskekropper som var blitt slengt inn i noen skap ovenpå, fikk jeg bekreftet at instinktene mine stemte. Kroppene var blitt tømt for blod ved at halsen deres hadde blitt kuttet opp, ikke ved at de hadde blitt bitt. På et bord ved siden av sto det en flekkete mugge. Sarren hadde matet Kanin, slik at han skulle komme seg igjen mellom slagene. Mens jeg stengte døren bak de råtnende likene igjen, ble jeg grepet av medfølelse og frykt ved tanken på hva som hadde skjedd med mentoren min. Kanin hadde begått store feil, men ingen hadde fortjent dette. Jeg måtte redde skaperen min fra Sarrens perverse galskap før han fikk ham til å gå helt fra forstanden.

Et grått lys begynte å sive inn gjennom pleddet foran vinduet, og jeg ble stadig slappere. Bare hold ut, Kanin, tenkte jeg. Jeg skal finne deg, det lover jeg. Jeg nærmer meg.

Hvis jeg skulle være ærlig, gjorde tanken på å møte Sarren igjen og se det tomme, uttrykksløse smilet og den glødende intensiteten i blikket hans meg mer skremt enn jeg hadde lyst til å innrømme. Jeg husket ansiktet hans slik jeg hadde sett det gjennom Kanins øyne, og selv om jeg ikke hadde lagt merke til det i drømmen, husket jeg senere den bleke tåken som lå over det venstre øyet hans. Han hadde blitt blindet på det øyet, og det hadde skjedd nylig. Grunnen til at jeg visste det, var at lommekniven som hadde blitt stukket inn i pupillen hans den siste gangen jeg så ham … var min.

Og jeg visste at han heller ikke hadde glemt meg.


KAPITTEL 2

Det var fire måneder siden jeg forlot Eden.

Det vil si, egentlig ble jeg tvunget ut. Slik Adam og Eva hadde blitt sparket ut av sin berømte hage, hadde jeg kommet frem til Eden med en gruppe pilegrimer, bare for å bli avvist ved porten. Eden var en by som ble styrt av mennesker, den eneste av sitt slag. Den var et paradis omgitt av murer, der ingen monstre eller demoner jaktet på intetanende innbyggere. Jeg var det monsteret de fryktet aller mest. Jeg hørte ikke hjemme der.

Jeg ville uansett ikke ha blitt værende. Jeg hadde et løfte jeg måtte innfri. Det var en jeg måtte finne, slik at jeg kunne hjelpe ham før det var for sent.

Derfor forlot jeg Eden og de menneskene jeg hadde beskyttet på ferden dit. Gruppen jeg forlot, var mindre enn den jeg hadde sluttet meg til. Det hadde vært en lang og farefull ferd, og vi hadde mistet flere folk på veien. Jeg var uansett glad for alle de som hadde klart det. De var i trygghet nå. De trengte ikke lenger å være bekymret for sult og kulde eller for å bli jaget av røvere eller forfulgt av vampyrer. De trengte ikke lenger å frykte de smittede, disse onde, følelsesløse skapningene som strøk rundt etter mørkets frembrudd og drepte alt de kom over. Nei, menneskene som hadde kommet frem til Eden, hadde funnet sitt fristed. Jeg var glad på deres vegne.

Det var imidlertid en … som jeg var lei meg for at jeg hadde måttet forlate.

Neste natt var himmelen stjerneklar, og den frosne halvmånen lyste vei i mørket. De eneste lydene som holdt meg med selskap, var vinden og knasingen fra støvlene mine mot bakken. Som alltid når jeg vandret alene gjennom dette stille, tomme landskapet, vandret tankene av gårde til steder jeg helst ville at de skulle holde seg unna.

Jeg tenkte på mitt gamle liv, mitt liv som menneske, den gangen jeg bare var gaterotta Allie fra Utkanten og levde en karrig tilværelse sammen med den gamle gjengen min. Vi risikerte å sulte og utsatte oss selv for tusenvis av andre dødelige farer, bare for å kunne erklære at vi var «frie». Inntil den natten da vi utfordret skjebnen litt mer enn vanlig og måtte betale for det med livet.

New Covington. Det var navnet på vampyrbyen der jeg ble født, vokste opp og til slutt døde. De første sytten årene av mitt liv kjente jeg ikke til noe annet. Jeg visste ingenting om verden utenfor den ytre muren. Muren sørget for å holde de smittede ute av byen, der vampyrene levde i de mørke glasstårnene sine, høyt hevet over oss. Hele tilværelsen min besto bare av Utkanten, den ytre ringen rundt New Covington der den menneskelige buskapen ble holdt inngjerdet og merket med tatoveringer. Reglene var enkle. Hvis du var merket, altså registrert som herskernes eiendom, fikk du mat og ble sånn noenlunde tatt vare på. Det var imidlertid en hake ved det. Du tilhørte noen andre. Var noens eiendom. Det betydde at du måtte gi blod regelmessig. Hvis du var uregistrert, var du overlatt til deg selv i en by uten mat og andre nødvendigheter, bortsett fra det herskerne delte ut. Den eneste fordelen var at vampyrene ikke kunne ta blodet ditt, med mindre de fanget deg selv, da.

Du måtte imidlertid leve med en konstant bekymring for at du risikerte å sulte i hjel.

Mens jeg fremdeles var menneske, kjempet jeg med sulten hver eneste dag. Livet dreide seg ikke om stort annet enn å finne mat. Det var fire av oss i den lille gjengen min – jeg, Lucas, Rotta og Stick. Alle fire var uregistrerte; gaterotter, tiggere, tyver. Vi bodde sammen i en forlatt skolebygning og klarte så vidt å overleve på det vi fant. Inntil en stormfull natt da vi dro ut på den andre siden av muren for å finne mat … og selv endte opp med å bli jaktet på. Det var idiotisk av oss å forlate tryggheten i New Covington, men jeg hadde insistert, og staheten min kostet oss alt. Lucas og Rotta ble drept, og jeg ble rent over ende og revet i filler av en flokk smittede. Livet mitt skulle ha tatt slutt den natten i regnet.

På en måte hadde det vel også gjort det. Den natten døde jeg i Kanins armer. Nå som jeg var et monster selv, kunne jeg aldri gå tilbake til mitt gamle liv. En gang hadde jeg forsøkt å ta kontakt med en venn fra den tiden, en gutt som het Stick, og som jeg hadde passet på i flere år. Men da Stick fikk se meg og skjønte hva jeg hadde blitt, skrek han i frykt og løp sin vei. Det var bare en bekreftelse på det Kanin hadde sagt hele tiden. Det er ingen vei tilbake. Ikke til New Covington, ikke til det gamle livet mitt, ikke til noe menneskelig. Kanin hadde hatt rett hele tiden. Han hadde alltid rett.

Jeg tenkte ofte på ham og på nettene vi hadde tilbrakt i det hemmelige laboratoriet under vampyrbyen jeg var født i. Han hadde undervist meg og lært meg hva det innebærer å være en vampyr, hvordan en jakter, slåss og dreper. Jeg husket menneskene jeg hadde overfalt, skrikene deres, det varme blodet i munnen min, berusende og grusomt. Kanin hadde lært meg hva jeg var, uten å legge skjul på noe. Jeg var en vampyr, en demon, men jeg hadde også muligheten til å velge min egen vei.

Du er et monster. Jeg kunne alltid høre stemmen hans inni hodet mitt, like klart og tydelig som om han hadde stått rett ved siden av meg mens de mørke øynene hans boret seg inn i skallen min. Du kommer alltid til å være et monster. Det finnes ingen vei tilbake. Men det er helt opp til deg selv hva slags monster du vil bli. Det var denne lærdommen jeg tenkte mest på og hadde sverget at jeg aldri ville glemme.

Kanin hadde imidlertid en regel til, en som jeg husket like godt som den første. Den som handlet om mennesker og om å knytte seg til dem …

I neste sekund gled de forræderriske tankene mine over på en slank skikkelse med rufsete blondt hår og alvorlige blå øyne. Jeg husket smilet hans, det skjeve fliret som var ment bare for meg. Jeg husket berøringene hans, varmen som strålte ut fra ham når vi var nær hverandre. Fingrene hans som gled over huden min, varmen fra leppene hans mot mine …

Jeg ristet på hodet. Ezekiel Crosse var et menneske. Jeg var en vampyr. Uansett hvilke følelser jeg hadde, eller hvor sterke de var, ville jeg aldri kunne skille lysten til å kysse Zeke fra trangen til å la huggtennene mine synke ned i halsen hans. Dette var enda en grunn til at jeg hadde dratt fra Eden uten å ta farvel, uten å fortelle noen hvor jeg hadde tenkt meg. Jeg kunne ikke være i nærheten av Zeke uten at jeg satte livet hans i fare. Før eller senere ville jeg drepe ham.

Det var bedre å være alene. Vampyrer er rovdyr, sulten er alltid med oss, og lysten på menneskeblod kan når som helst ta overhånd. Og hvis det skjer, kommer menneskene rundt deg til å dø. Jeg hadde lært dette på en særdeles brutal måte, og jeg hadde ikke noe ønske om å oppleve det igjen. Frykten var alltid med meg, frykten for at jeg kunne miste kontrollen, og at sulten ville ta over, frykten for at jeg ville komme til meg selv igjen og oppdage at jeg hadde drept noen jeg kjente. De mennene jeg livnærte meg på – kjeltringer, røvere, voldsmenn, mordere – var jo også mennesker. De var levende vesener, og jeg drepte dem for å livnære meg selv. Og for å forhindre at jeg angrep andre. Jeg kunne velge hvem jeg ville livnære meg på, men jeg var nødt til å livnære meg på noen. Det minste av to onder var fremdeles ondt.

Zeke var for god til å bli trukket ned i dette mørket.

Jeg tvang tankene vekk fra Zeke, før de ble for vonde. For å distrahere meg selv konsentrerte jeg meg om dragningen, denne merkelige kraften som jeg fremdeles ikke forsto. Når jeg var våken, merket jeg nesten ikke noe til den, bare i søvne kunne jeg føle hva Kanin tenkte, og se gjennom øynene hans. Jeg hadde i hvert fall kunnet gjøre det, før den siste visjonen da Sarren kjørte en stake gjennom brystet på Kanin og sendte ham ned i en dyp søvn.

Jeg kunne ikke lenger føle hva Kanin opplevde, men når jeg konsentrerte meg, forsto jeg hvilken retning jeg måtte ta for å komme nærmere skaperen min. Det var dette jeg gjorde nå. Jeg tømte hodet for alle andre tanker og lette etter Kanin.

Dragningen var der fremdeles, en svak pulsering som trakk meg østover, men … det var noe som ikke stemte. Det var ikke noe farlig eller truende, men jeg hadde en merkelig følelse i magen, den nagende følelsen du får når du vet at du har glemt noe, men ikke kan komme på hva det er. Det var flere timer til solen sto opp, så det var ingen fare for at jeg ville bli overrasket av den her ute. Det var ingenting jeg kunne ha glemt, bortsett fra sverdet mitt, og det var forsvarlig spent fast på ryggen min. Hvorfor følte jeg meg likevel så urolig?

Noen minutter senere slo det meg plutselig.

Dragningen jeg orienterte meg etter, den merkelige, men pålitelige følelsen av å vite, hadde begynt å splitte seg opp og bevege seg i flere retninger. Jeg stoppet midt i veien og lurte på om jeg kunne ta feil. Det gjorde jeg ikke. Jeg kjente fremdeles en sterk dragning mot øst, men også en svakere dragning mot nord.

Jeg rynket pannen. To retninger. Hva kunne det bety? Og hvilken retning skulle jeg velge nå? Dragningen mot øst var sterkere. Det var bare så vidt jeg kjente at jeg ble trukket mot nord, men følelsen var definitivt til stede. Hvor utrolig det enn virket, hadde jeg kommet til et sted der veien delte seg. Og jeg ante ikke hvilken retning jeg skulle velge.

Har Kanin på en eller annen måte klart å slippe unna? tenkte jeg. Flykter han mot nord, mens jeg forsøker å spore opp Sarren alene? Det virker ikke sannsynlig at det er Sarren som flykter. Mens jeg grublet videre, ble rynkene i pannen min dypere, og jeg ble stadig mer bekymret og urolig. Er det Sarren? Vil jeg i det hele tatt kunne føle ham? Vi er ikke beslektet gjennom blodet, eller på noen annen måte, så vidt jeg vet. Hva er det egentlig som foregår?

Jeg ble stående midt i veien, fullstendig forvirret, uten å vite hvilken retning jeg skulle ta. Denne vampyrgreia med å være knyttet til hverandre gjennom blodet, var fremdeles noe nytt for meg, og jeg ante ikke hvorfor jeg plutselig skulle kjenne en dragning mot to forskjellige retninger. Kunne Sarren ha drukket Kanins blod? Kunne han være i slekt med meg og skaperen min, et slektskap som kanskje hadde oppstått for flere århundrer siden?

Dette var et mysterium som jeg ikke hadde noen mulighet til å løse. Det endte med at jeg fortsatte østover, selv om tvilen og ubesluttsomheten gnaget i meg fordi jeg fremdeles også ble trukket i den andre retningen. Jeg kunne uansett ikke være to steder samtidig, så jeg måtte velge en retning og fortsette videre. Jeg valgte å følge den sterkeste dragningen, og hvis den ledet meg rett til en forbannet, psykotisk vampyr som lengtet etter å flå huden av kroppen min, måtte jeg rett og slett bare takle det hinderet når jeg kom dit.

*

Da jeg våknet neste kveld, hadde den andre dragningen flyttet seg helt over mot vest. Jeg valgte å ignorere både den og tvilen og fortsatte østover. I to netter vandret jeg gjennom endeløse skoger og sammenraste byer, uten annet selskap enn veien og av og til et dyr inne i mørket. Det var mye hjort her ute, i tillegg til vaskebjørner, pungrotter og en og annen puma som jaktet på byttet sitt mellom trær og ruiner. De plaget meg ikke, men så bare stygt på meg, og jeg lot også dem være i fred. Jeg var ikke sulten, og dyreblod gjorde uansett ingenting for å tilfredsstille monsteret der inne, det hadde jeg fått smertelig erfare.

Jeg fortsatte gjennom snø og tett skog. Vegetasjonen på begge sider var i ferd med å kvele veien og trengte seg opp gjennom sprekker i veidekket. Til slutt ble imidlertid veien bredere, og bilvrakene begynte å dukke opp. Mens jeg fortsatte videre, ble de rustne vrakene under snøen stadig flere. Jeg nærmet meg en by, og instinktene mine begynte å krible advarende. De fleste mindre byer og forsteder var ikke annet enn forlatte ruiner, med falleferdige hus langs stille, overgrodde gater. De større byene, der tusenvis av mennesker en gang hadde levd side om side, hadde imidlertid blitt overtatt av helt andre vesener.

Veien ble enda bredere og ble til en motorvei som trassig forsøkte å holde den påtrengende skogen tilbake. Kjøretøyene ble flere og forvandlet veien til en labyrint av rustent metall og glass, riktignok bare på den siden av den som førte vekk fra byen. Jeg holdt meg til den andre, tomme filen og passerte endeløse rekker med smadrete bilvrak. Jeg forsøkte å la være å se inn i dem, men av og til var det ikke til å unngå. Et skjelett lå bøyd over rattet på en sammenpresset bil, halvveis dekket av snøen som falt inn gjennom den knuste frontruten. Et annet skjelett dinglet fra en utbrent bil som hadde veltet over på taket. Tusenvis av mennesker, som alle hadde forsøkt å dra fra byen samtidig. Hadde de flyktet fra pesten, eller fra galskapen som dukket opp rett etterpå?

Jeg hadde kommet inn i byen nå, der et nettverk av snødekte og frosne gater spredte seg utover. Jeg forlot hovedveien med alle bilvrakene og bega meg inn i de tomme sidegatene. Det var enklere å bevege seg på de smalere veiene.

Da jeg hadde krysset en forblåst bro over en grå, sakteflytende elv, sto jeg plutselig foran en enorm, marmorkledd bygning. Den var nesten fri for vegetasjon og virket merkelig uforstyrret. Jeg ble nysgjerrig, og siden den befant seg i samme retning som jeg ble dratt mot, gikk jeg bort til den og beveget meg langs veggen. Halve taket hadde kollapset, og et par av de enorme søylene som omkranset bygningen, var knust. Det ene hjørnet av bygningen var helt oppsmuldret, og gulvet innenfor var dekket av steiner og murpuss. Jeg stakk hodet inn og så meg vaktsomt rundt.

Rommet var enormt, men virket nesten helt tomt. Det så ikke ut til at noen bodde her, bortsett fra den enslige uglen som seilte ned fra det høye, hvelvede taket da jeg kom inn. Rommet var kantet med marmorsøyler, og jeg så at det var hugget inn ord på veggene på begge sider. De var imidlertid så sprukne og forvitret at jeg ikke klarte å lese hva det sto.

Ved den innerste veggen sto det en enorm, ruvende statue. Den forestilte en ufattelig høy mann som satt på en stol av marmor og hvilte hendene på armlenene. Den ene hånden manglet riktignok, og det var mange små sprekker i ansiktet hans, men han var overraskende uskadet. Det var striper av maling på marmorstolen, stygge ord som fortsatte oppover veggen, og det ene hjørnet av sokkelen så ut til å være svart av sot fra en brann. Mannen i stolen utstrålte fremdeles en opphøyd verdighet, til tross for skadene. Det store, furete ansiktet kikket ned på meg, og det føltes nesten litt nifst å bli betraktet av en slik kjempe i stein. Mens jeg rygget tilbake mot utgangen, hadde jeg følelsen av at de hule øynene fulgte meg med blikket. Jeg syntes likevel at det var et vennlig ansikt, et ansikt som ikke hørte hjemme i denne onde tiden. Jeg lurte på hvem han hadde vært, siden han hadde blitt foreviget på denne måten. Det var så mye jeg ikke visste om «Tiden før». For eksempel når det gjaldt enorme statuer og marmorbygg som tilsynelatende ikke hadde noen funksjon. Veldig merkelig alt sammen.

Da jeg kom ut igjen, stoppet jeg for å orientere meg litt. Rett foran meg strakte en rektangulær plass med sprukken sement seg utover fra trappetrinnene. I det grunne bassenget lå løv og greiner frosset fast under islaget, og det rustne skroget av en bil lå veltet ved kanten.

Så landet blikket mitt på noe av det merkeligste jeg hadde sett. Bortenfor trinnene, rett foran meg, strakte et svært, hvitt tårn seg opp mot nattehimmelen. Det var merkelig tynt og spisst, som en blek nål som pirket borti skyene. Det så ut som om en litt sterk bris kunne ha blåst det over ende.

Og den svake dragningen trakk meg rett mot det.

Jeg skyndte meg ned trappen og rundet bassenget. Støvlene mine tråkket over søle, ugress og sørpe. Bortenfor betongdekket ble bakken til et sumplandskap fullt av buskas, siv og isdekte dammer. Da jeg kom nærmere, og tårnet ruvet over meg, innså jeg at dragningen, denne kraften som jeg hadde fulgt i månedsvis, var sterkere enn noensinne. Dragningen stammet imidlertid ikke fra selve tårnet, men fra enda en stor, hvit bygning som så vidt var synlig bak trekronene lenger fremme.

Jeg var så nær målet nå. Det gjorde meg besluttsom, og jeg gikk raskt videre mens jeg banet meg vei gjennom buskas og høyt gress.

Så stoppet jeg brått.

Noen hundre meter fra tårnet, bortenfor en sprukken gate med rustne bilvrak og forbi enda en sumpaktig gresslette, steg et falleferdig gjerde opp mot horisonten. Det var rundt tre og en halv meter høyt og besto av svarte jernstenger med piggtråd øverst. Dette var et kjent syn. Jeg hadde sett mange gjerder og murer på mine reiser gjennom landet – i betong og tre, stål og stein. De fantes overalt og omga alle områder der det bodde mennesker, fra små gårder til hele byer. De hadde alle den samme funksjonen, og den funksjonen ble demonstrert rett foran øynene på meg nå. Det ville ikke bli mulig å komme lenger i natt.

Langs gjerdet krydde det av spinkle, utmagrede vesener. De freste og snerret og blottet de lange, taggete tennene. De beveget seg med rykkete, unaturlige bevegelser, krokrygget og innimellom krabbende på alle fire. I den grad de hadde klær, hang de i laser rundt kroppene deres, og håret var flokete og matt. Den gustne huden strammet over skjelettene, og øynene i de magre, knoklete ansiktene speilet den manglende sjelen innenfor. De var ikke annet enn et tomt, dødt, hvitt skall.

Smittede. Jeg stønnet lavt og snek meg bakover inn i skyggen av et tre. De hadde ikke sett meg ennå. Mens jeg krøket meg sammen bak stammen og betraktet horden av vesener som krøp rundt der borte, la jeg merke til noe underlig. De smittede gjorde ikke noe forsøk på å komme seg over gjerdet, selv om de lett kunne ha forsert det om de hadde prøvd. I stedet snek de seg bare rundt det, noen meter unna, og rørte aldri ved jernstolpene.

Nysgjerrigheten min vokste seg enda sterkere. Jeg kikket forbi horden av smittede, gjennom gjerdet, og knyttet nevene så hardt at neglene skar seg inn i håndflatene.

Bortenfor jernstengslene, på den andre siden av porten, reiste en lav og bred hvit bygning seg opp fra gresset. Det halvsirkelformete inngangspartiet var kantet av søyler, og innenfor vinduene kunne jeg se lys som blafret.

Jeg visste det med en gang.

Han var der inne. Hvis hjertet mitt hadde slått, ville det ha hamret kraftig nå. Jeg var så nær. Men hvem var det? Hvem ville jeg finne der inne? Kom jeg til å møte skaperen min, og ville han bli overrasket over å se meg? Eller ville han bli sint fordi jeg hadde sporet ham opp? Eller kom jeg til å støte på en farlig, skremmende gal vampyr som mer enn gjerne ville torturere meg til døde?

Jeg får vel tidsnok svar på det spørsmålet, tenkte jeg.

Vinden skiftet retning, og den avskyelige, døde stanken fra de smittede traff meg med full styrke. Jeg gren på nesen. Disse vesenene kom ikke til å la meg rusle bort og banke på døren til det som antagelig var residensen til den lokale vampyrprinsen. Jeg kunne heller ikke nedkjempe hele denne horden av smittede. Jeg kunne alltids håndtere noen få av de ville beistene, men å konfrontere så mange på en gang, nærmet seg farlig et selvmordsforsøk. Én gang var nok, ellers takk. Jeg hadde taklet en horde på størrelse med denne utenfor porten til Eden og hadde kun overlevd fordi det lå en stor innsjø rett ved. De smittede var redde for dypt vann. Vampyr eller ei, selv jeg kunne bli trukket ned og revet i filler hvis de var mange nok.

Jeg rynket pannen mens jeg forsøkte å legge en plan. Jeg måtte komme meg forbi de smittede uten å bli sett. Gjerdet var bare rundt tre og en halv meter høyt. Kanskje jeg kunne klare å hoppe over det?

En av de smittede snerret og dyttet til en av de andre som hadde skubbet borti den. Den andre snublet mot gjerdet, hveste og stakk frem hånden for å ta seg for. Hånden grep tak rundt en av jernstengene.

Et blendende lysglimt ble etterfulgt av et gnistregn fra gjerdet. Den smittede skrek. Det rykket kraftig i kroppen som vibrerte mot gjerdet, og de andre smittede smatt raskt unna. Røyken steg opp fra monsterets svartbrente hud, og til slutt eksploderte det i flammer som fortærte det innenfra.

Greit, tenkte jeg. Ikke ta på gjerdet, med andre ord.

Det var ikke lenge til solen sto opp, og jeg ville snart bli nødt til å trekke meg tilbake for å finne et skjulested. Det betydde at jeg kunne glemme å komme meg forbi porten før i morgen kveld. Men jeg var jo så nær! Det irriterte meg at jeg bare var noen meter fra målet, og at det eneste som skilte meg fra det, var en flokk med smittede og et elektrisk gjerde.

Vent. Solen sto jo faktisk snart opp. Noe som betydde at de smittede snart måtte legge seg til å sove. De tålte lyset like dårlig som vampyrene og måtte gå under bakken for å unnslippe de brennende solstrålene.

Under normale omstendigheter gjaldt det samme for meg.

Dette var imidlertid ikke normale omstendigheter. Jeg var heller ingen vanlig gjennomsnittsvampyr. Kanin hadde gitt meg en bedre opplæring enn som så.

For å kunne passere som menneske hadde jeg lært meg til å holde meg våken når solen var oppe. Selv om det var veldig, veldig vanskelig og stred mot alle vampyrinstinktene mine, kunne jeg holde meg våken og i aktivitet hvis jeg var nødt. I hvert fall en liten stund. De smittede var imidlertid slaver av instinktene sine og ville ikke engang prøve å stå imot. De kom til å forsvinne ned i bakken, og når trusselen de utgjorde, hadde forsvunnet, ville antagelig strømmen som gikk gjennom gjerdet, bli slått av. Det var jo ingen grunn til å la den stå på om dagen, spesielt ikke siden brennstoff, eller hva det nå var som produserte strømmen, var mangelvare. Hvis jeg kunne holde meg våken lenge nok, ville de smittede forsvinne, og strømmen ville bli slått av. Da ville veien til huset og hvem det nå var som befant seg der inne, være fri. Det eneste jeg måtte takle, var solen.

Det var kanskje ikke spesielt lurt å fortsette jakten i fullt dagslys. Jeg kom til å bevege meg langsomt, og reaksjonsevnen min ville være svekket. Men hvis det var Sarren som befant seg der inne, kom han også til å være tilsvarende redusert. Det kunne til og med tenkes at han sov og ikke ventet at Kanins hevngjerrige datter ville komme hit for å lete etter ham. Jeg kunne kanskje klare å overraske ham … hvis jeg klarte å holde meg våken.

Jeg lot blikket gli over området rundt huset og merket meg hvor skyggene var dypest, og hvor trærne sto tettest. Området ved gjerdet hadde selvfølgelig blitt ryddet for trær og busker. Indirekte sollys skadet oss ikke, men det var likevel ubehagelig, selv i skyggen. Du visste jo hele tiden at hvis solen flyttet litt på seg, eller et vindkast rørte ved greinene på trærne, ville du få store smerter.

Mens himmelen ble lysere, og solen nærmet seg horisonten, begynte flokken der borte å løse seg opp. De smittede snudde seg vekk fra gjerdet og stakk av gårde for å grave seg ned i den myke jorden. En etter en forsvant de bleke kroppene under gjørme og vann. Området rundt gjerdet ble raskt tømt, og til slutt var det ikke en eneste smittet igjen.

Jeg lente meg mot en kraftig eikestamme og kjempet mot trangen til å følge etter de avskyelige skapningene under bakken. Det var fremdeles forferdelig vanskelig å holde seg våken mens solen steg opp på himmelen. Tankene mine ble sløvet, og kroppen kjentes tung og sliten. Jeg fikk imidlertid igjen for at jeg hadde trent meg opp til å holde meg våken, selv når vår største fiende stakk hodet opp over tretoppene. Derfor sto jeg fremdeles oppreist da den siste av de smittede forsvant under jorden. Jeg ventet likevel til solen nesten hadde kommet opp over trekronene, for å gi dem tid til å slå av strømmen i gjerdet. Det ville jo ha vært både latterlig og tragisk om jeg klarte å unngå både de smittede og solen, for så å bli grillet som en baconskive på et forbasket elektrisk gjerde, bare fordi jeg var for utålmodig. Omtrent tjue minutter etter at horden av smittede hadde forsvunnet, stoppet til slutt den svake summingen fra gjerdet med et klikk. Strømmen hadde blitt slått av.

Nå kom den farligste delen av planen.

Jeg trakk frakken opp over hodet og dro ned ermene slik at de dekket hendene. Hvis jeg fikk sollys direkte på huden, ville den bli svart og begynne å sprekke opp, før den til slutt tok fyr. Så lenge den var dekket til, hadde jeg imidlertid litt tid på meg.

Likevel gledet jeg meg på ingen måte til det som lå foran meg.

Da jeg trådte ut av skyggen under trærne, skrek alle vampyrinstinktene mine at jeg skulle stoppe. Jeg kjente at de svake strålene fra morgensolen traff meg. Mens jeg unngikk å se opp, beveget jeg meg raskt forover og søkte tilflukt i skyggen mellom trærne hver gang det var mulig. Området rett ved gjerdet var det farligste, siden det verken fantes trær eller noe annet som ga dekning, kun lavt gress og solen som varmet opp ryggen på jakken min. Jeg bet tennene sammen, bøyde hodet og fortsatte.

Da jeg nærmet meg det svarte jernstengselet, plukket jeg opp en metallbit og kastet den forover. Den gjorde en bue gjennom luften og traff stengene med et dempet smell, før den landet på bakken. Ingen gnister, ikke noe lysglimt, ingen røyk. Jeg visste riktignok ikke så mye om elektriske gjerder, men jeg tok dette som et godt tegn.

La oss håpe at strømmen faktisk er slått av, tenkte jeg.

Jeg gjorde et sprang mot toppen av gjerdet og kjente et stikk av redsel idet fingrene mine grep rundt stengene. Heldigvis var de fremdeles kalde og døde under hendene mine. Jeg kom meg over gjerdet på mindre enn et sekund og landet sammenkrøpet på den andre siden.

I løpet av den korte tiden jeg hadde brukt på å komme meg over gjerdet, hadde frakken glidd ned fra hodet mitt. Gleden over å ha kommet meg over på den andre siden uten å bli grillet ble kortvarig, idet jeg kjente en uutholdelig smerte i ansiktet og på hendene. Jeg gispet mens jeg desperat trakk frakken opp over hodet igjen og kravlet bort til nærmeste tre. Der huket jeg meg ned og ynket meg da jeg så på hendene mine. Selv om de bare hadde vært i solen i noen få sekunder, var de røde og såre.

Jeg må komme meg inn, nå, tenkte jeg.

Mens jeg holdt meg så tett ned mot bakken som mulig, skyndte jeg meg over den overgrodde, snødekte plenen. Jo nærmere jeg kom bygningen, jo mer utsatt følte jeg meg. Hvis noen skjøv de tunge gardinene foran de enorme vinduene til side, ville de få øye på meg med en gang. Vinduene fortsatte imidlertid å være like mørke og tomme som bakken utenfor. Jeg kom frem til den buede veggen og smatt inn gjennom en portal, lettet over å være ute av lyset igjen.

Greit, tenkte jeg. Og hva nå?

Den svake dragningen, den vage følelsen av å vite, var sterkere enn noen gang. Jeg krøp opp trappen og kikket inn gjennom et vindu. Gjennom sprekken i gardinene kunne jeg se et underlig, rundt rom som var i overraskende god stand. Midt på gulvet sto det et bord med stoler rundt, men det satt heldigvis ingen i dem. På den andre siden av rommet så jeg en tom hall, og bortenfor den igjen lå det enda flere rom.

Jeg kvalte et stønn. Det kom til å bli litt av en utfordring å finne en vampyr i koma i et så stort hus. Men jeg kunne ikke gi opp nå.

Glasset i vinduene var utrolig nok like helt, men vinduet var ikke ordentlig stengt, så jeg kunne smyge meg inn. Jeg dumpet ned på parkettgulvet og så meg vaktsomt omkring. Jeg innså at det bodde mennesker her, mange av dem. Jeg kjente lukten av dem, duften av varme kropper og blod hang igjen i rommet. Jeg lurte litt på hvorfor denne lukten ikke slo meg i bakken i samme øyeblikk som jeg kom inn i rommet. Hvis Sarren var her, kom han sannsynligvis til å male veggene med blodet deres.

Mens jeg beveget meg gjennom det enorme huset, støtte jeg imidlertid ikke på noen mennesker, verken levende eller døde. Det gjorde meg urolig. Det var jo tydelig at dette stedet ble tatt godt vare på. Alt så ut til å være like helt, og vegger og gulv var rene. Det fantes ikke noe rot, og møblene, som riktignok så gamle ut, sto pent og pyntelig plassert rundt i rommene. Prinsen som bodde her, måtte enten ha en masse tjenere til å holde stedet i orden, eller han var utrolig glad i å vaske.

Jeg fortsatte å gjennomsøke de mange tomme rommene, hele tiden på vakt etter tegn til bevegelse. Det var imidlertid ikke tegn til liv noe sted i det mørke huset. Jeg snek meg opp en lang trapp og fortsatte bortover en like lang korridor. Så stoppet jeg utenfor en massiv tredør i enden av korridoren.

Her er det, tenkte jeg.

Jeg grep forsiktig rundt sverdet og lirket det ut mens jeg passet på å unngå at metallet skrapte mot sliren. Det hadde vært altfor lett å komme seg inn hit. Vedkommende som befant seg på den andre siden av døren, visste at jeg kom. Hvis Sarren ventet på meg, skulle jeg også være klar. Hvis Kanin var der inne, aktet jeg ikke å dra herfra før jeg hadde fått ham ut og i trygghet.

Jeg tok et bestemt grep om dørhåndtaket, vred det rundt og dyttet opp døren.

Ved veggen på den andre siden av rommet sto en skikkelse og ventet på meg, akkurat som jeg hadde fryktet. Han hadde på seg en svart støvfrakk i lær og sto med armene avslappet i kors over brystet, uten noe våpen i hendene. Tjukt, svart hår hang ned på skuldrene hans, og munnen i det bleke, vakre ansiktet var trukket opp i et ondt smil.

– Hei, søster, sa Sjakalen. De gylne øynene hans skinte i det svake lyset. – Det var på tide at du kom.

